Համայնքի ղեկավար Հակոբ Բալասյանի շնորհավորական ուղերձը Մայիսյան հերոսամարտերի ու Հայաստանի Առաջին Հանրապետության հռչակման 100-ամյակի կապակցությամբ

Սիրելի հայրենակիցներ

1918-ի մայիսի 28-ին ճակատագիրը մեզ պատմական հնարավորություն ընձեռեց վերականգնելու Հայաստանի անկախությունը: Այն թեև գոյություն ունեցավ ընդամենը երկու տարի, բայց շրջադարձային եղավ հայ ժողովրդի քաղաքական, հոգևոր-մշակութային կյանքում՝ մղելով հայությանը կերտելու անկախ ու միացյալ Հայաստան: Սարդարապատի, Բաշ Ապարանի, Ղարաքիլիսայի ճակատամարտերն իրենց արժանի տեղը զբաղեցրին մեր ժողովրդի պատմության հերոսական տարեգրության մեջ: Անցել է 100 տարի: Մեր ժողովուրդը պահել ու պահպանել է անկախ ապրելու ոգին՝ իր փայփայած ազատ ու անկախ Հայաստանում:

Շնորհավորում եմ ողջ հայությանն այս պանծալի տոնի առթիվ, մաղթում եմ միասնություն, անկոտրում կամք: Կոչ եմ անում ստեղծարար և տքնաջան աշխատանքով զորակցենք մեր հայրենիքին և կերտենք հզոր Հայաստան: